ሠራተኞች በቤታቸው ሆነው ሥራቸውን በመሥራት ቫይረሱን መከላከላቸው የመንግስትን ፖሊሲ እንዳስፈጸሙ እንደሚቆጠር ተገለጸ
አዲስ አበባ፦ የመንግስት ሰራተኞች በቤታቸው ሆነው ስራ መስራታቸውና ከኮሮና ቫይረስ መጠበቃቸው የመንግስትን ፖሊሲ ፈጽመዋል በሚል እንደ ውጤት የሚመዘገብ መሆኑን የሲቪል ሰርቪስ ኮሚሽን አስታወቀ።
የኮሚሽኑ ኮሚሽነር በዛብህ ገብረእየስ ለአዲስ ዘመን ጋዜጣ እንደገለጹት፣ የመንግስት ሰራተኞች በቤታቸው ሆነው ስራቸውን ማከናወናቸውና የኮሮና ቫይረስን ለመከላከል እገዛ ማድረጋቸው የመንግስትን ፖሊሲ የመፈጸሚያ አንዱ መንገድ በመሆኑ በውጤት የሚታሰብ ነው።
እንደ ኮሚሽነሩ ገለጻ፤ የኮሮና ቫይረስ ወረርሽኝን ለመግታት የመንግስት ሰራተኞች ‹‹ በቤት ውስጥ ሆነው ሥራቸውን ለማከናወን የሚችሉ እዚያው ሆነው ስራቸውን ያከናውናሉ፤ ይህን ማድረግ የማይችሉ በቤታቸው እረፍት ያደርጋሉ፤ ቢሮ ገብተው መስራት ያለባቸውም በቢሯቸው ተገኝተው ሥራቸውን ያከናውናሉ›› የሚል መመሪያ ቢወጣም በሁሉም መስሪያ ቤት ያሉ ሰራተኞች ተመሳሳይ የስራ አውድ ስለማይኖራቸው በሁለት እንዲከፈል ተደርጓል፤ በዚህም ሰራተኞች በቤታቸውና በቢሮ እንዲሆኑ አንዳንዶችም የአመት እረፍታቸውን እንዲወስዱ ተደርጓል ።
ከቢሮ ውጪ የሚሆኑ ሰራተኞች ቢሮ ላሉት የሚመግቡት ስራ ከሌላቸውና የዓመት እረፍት ካላቸው ፍቃዳቸውን ይጠቀማሉ።
እነዚህ ሰራተኞች በቤት ተቀምጠው ራሳቸውን ከበሽታው በመጠበቅ የመንግስት ፖሊሲን እያስፈጸሙ በመሆኑ በመካከል የዓመት እረፍታቸው ቢጠናቀቅ እንኳን እረፍቱ ከመንግስት ወጪ እንደሚሆን የጠቆሙት ኮሚሽነሩ፤ አንዱ ተቋም ሰራተኞቹን የአመት እረፍት እንዲወጡ ሲያደርግ፤ ሌላው ደግሞ ሌላ አሰራር ሊከተል ይችላል ፤ የሁሉም ተቋማት ሰራተኞች የስራ አውድ የተለያየ በመሆኑ አተገባበሩም የተለያየ ነው።የሁላችንም ስጋት ሊሆን የሚገባው ‹‹ሰራተኞች በቤታቸው ሆነው ራሳቸውን እየጠበቁ ነወይ?›› የሚለው ሊሆን እንደሚገባ አብራርተዋል።
የመንግስት ሰራተኞች ከስራ ገበታቸው መራቅ በኢኮኖሚው ላይ የሚያመጣው አዎንታዊ ተጽዕኖ እንዳይቀንስ በፌዴራል ደረጃ 30 በመቶ ያህል ሰራተኞች በቢሮ ሆነው እንዲሰሩ ተወስኗል የሚሉት ኮሚሽነሩ፣ በዚህ መልኩ ሀላፊነታቸውን እየተወጡ በመሆኑ ‹‹በመንግስት ሰራተኛው አካባቢ ብክነት አለ›› እየተባለ የሚነሳው ሀሳብ የድሮ የቁጥጥር አስተሳሰብ የፈጠረው ችግር ነው። ሰራተኞች ከስራ ወይም ከቢሮ ውጪ ሆነው ራሳቸውንና ቤተሰባቸውን መጠበቃቸው እንደትልቅ ውጤት ሊቆጠር የሚገባው ተግባር በመሆኑ የባከነ ሀብት እንደማይኖር ተናግረዋል።
‹‹በቤት ተቀምጦ ስራ ሲከናወን በኢንፎርሜሽን ቴክኖሎጂ አልያም በሌሎች ግብዓቶች መደገፍን ሊያስፈልግ ይችላል›› ያሉት ኮሚሽነሩ፤ በኮሚሽኑ ውስጥ በአስተዳደር ፍርድ ቤት በኩል የሚሰሩ ስራዎች እንዳይቋረጡ ባለሙያዎች መኪና ተመድቦላቸውና ፋይሎቻቸውን ይዘው ወደቤታቸው በመሄድ እንደሚሰሩ፤ ሲጨርሱም ለሚመለከተው ሀላፊ እንደሚያስረክቡ፤ በኢንፎርሜሽን ቴክኖሎጂ ተደግፈው መስራት ያለባቸው ስራዎች በሚኖሩበት ጊዜም አስፈላጊ መሳሪያዎች እንደሚሰጣቸው፤ ይህንን አሰራር ሁሉም ተቋማት ሊተገብሩት እንደሚገባም ጠቁመዋል።
“የስራ ኃላፊዎች በአሁኑ ወቅት ሰራተኞቻቸውን እየተቆጣጠሩ ከማስጨነቅ ይልቅ ቤተሰባዊ ቅርርብን በማዳበር እየደወሉ ስለጤንነታቸው መጠየቅ፣ እግረመንገዳቸውንም ስራዎች እንዴት እየሄዱ እንዳሉ መረጃ መለዋወጥ ይገባቸዋል” ብለዋል፡፡አዲስ ዘመን ግንቦት 5/2012እፀገነት አክሊሉ